RISSKOV: Brandvæsenet måtte træde til, da en 25-årig beruset mand natten til lørdag var endt oppe i en kran på en lille vej i Risskov og ikke selv kunne komme ned.

- Vi fik lørdag kl. 03.10 en anmeldelse om, at en mand sad cirka 25 meter oppe i kran og ikke selv kunne komme ned, fortæller vagtchef Jens Rønberg.

Politiet tilkaldte Østjyllands Brandvæsen, der kørte til Kværnloftet, hvor kranen stod. Og ganske rigtigt var en beruset mand kravlet op i kranen uden at vide, hvor han var. Og han ville rigtigt gerne have hjælp til at komme ned igen.

Det kunne brandvæsenet så hjælpe med.